
[bookmark: TextBodyBegin]Európsky parlament,
–	so zreteľom na spoločné oznámenie Komisie a vysokej predstaviteľky Únie pre zahraničné veci a bezpečnostnú politiku z 15. mája 2019 s názvom EÚ a Stredná Ázia: nové príležitosti na posilnenie partnerstva (JOIN(2019)0009),
–	so zreteľom na závery Rady zo 17. júna 2019 o novej stratégii EÚ pre Strednú Áziu,
–	so zreteľom na spoločné oznámenie Komisie a vysokej predstaviteľky Únie pre zahraničné veci a bezpečnostnú politiku z 19. septembra 2018 s názvom Prepájanie Európy a Ázie – základné piliere stratégie EÚ (JOIN(2018)0031),
–	so zreteľom na spoločné oznámenie Komisie a vysokého predstaviteľa Únie pre zahraničné veci a bezpečnostnú politiku z 1. decembra 2021 s názvom Global Gateway (JOIN(2021)0030),
–	so zreteľom na výsledky 18. zasadnutia ministrov zahraničných vecí EÚ – Stredná Ázia, ktoré sa konalo 17. novembra 2022 v Samarkande a ktoré bolo zamerané na hľadanie riešení spoločných výziev,
–	so zreteľom na spoločnú tlačovú správu hláv štátov Strednej Ázie a predsedu Európskej rady vydanú po druhom regionálnom zasadnutí na vysokej úrovni, ktoré sa konalo 2. júna 2023 v Cholpon-Ate,
–	so zreteľom na Dohodu o posilnenom partnerstve a spolupráci medzi Európskou úniou a jej členskými štátmi na jednej strane a Kazašskou republikou na strane druhej[footnoteRef:1], [1:  	Ú. v. EÚ L 29, 4.2.2016, s. 3.] 

–	so zreteľom na Dohodu o partnerstve a spolupráci, ktorou sa zakladá partnerstvo medzi Európskymi spoločenstvami a ich členskými štátmi na jednej strane a Kirgizskou republikou na strane druhej[footnoteRef:2], [2:  	Ú. v. ES L 196, 28.7.1999, s. 48.] 

–	so zreteľom na návrh Komisie z 13. júna 2022 na rozhodnutie Rady o uzavretí Posilnenej dohody o partnerstve a spolupráci medzi Európskou úniou na jednej strane a Kirgizskou republikou na strane druhej v mene Európskej únie (COM(2022)0277),
–	so zreteľom na Dohodu o partnerstve a spolupráci, ktorou sa zakladá partnerstvo medzi Európskymi spoločenstvami a ich členskými štátmi na jednej strane a Tadžickou republikou na strane druhej[footnoteRef:3], [3:  	Ú. v. EÚ L 350, 29.12.2009, s. 3.] 

–	so zreteľom na Dohodu o partnerstve a spolupráci, ktorou sa zakladá partnerstvo medzi Európskymi spoločenstvami a ich členskými štátmi na jednej strane a Uzbeckou republikou na strane druhej[footnoteRef:4], [4:  	Ú. v. ES L 229, 31.8.1999, s. 3.] 

[bookmark: _GoBack]–	so zreteľom na výsledky konferencie EÚ – Stredná Ázia o prepojenosti, ktorá sa konala 18. novembra 2022, druhého hospodárskeho fóra EÚ – Stredná Ázia, ktoré sa konalo 18. – 19. mája 2023, štvrtého fóra občianskej spoločnosti EÚ – Stredná Ázia, ktoré sa konalo 10. marca 2023, a siedmej konferencie EÚ – Stredná Ázia na vysokej úrovni o životnom prostredí a vodných zdrojoch, ktorá sa konala 23. – 24. februára 2023,
–	so zreteľom na štúdiu financovanú EÚ s názvom Udržateľné dopravné spojenia medzi Európou a Strednou Áziou, ktorú vypracovala Európska banka pre obnovu a rozvoj a ktorá bola uverejnená 30. júna 2023,
–	so zreteľom na memorandum o porozumení medzi EÚ a Kazachstanom o strategickom partnerstve v oblasti surovín, batérií a vodíka z obnoviteľných zdrojov, ktoré bolo podpísané 7. novembra 2022,
–	so zreteľom na výsledky dialógov o ľudských právach so štátmi Strednej Ázie,
–	so zreteľom na spoločný plán na prehĺbenie vzťahov medzi EÚ a Strednou Áziou, ktorý bol schválený na 19. ministerskom zasadnutí EÚ – Stredná Ázia, ktoré sa konalo 23. októbra 2023,
–	so zreteľom na spoločné vyhlásenie hláv štátov Strednej Ázie a nemeckého spolkového kancelára v nadväznosti na samit, ktorý sa konal 29. septembra 2023 v Berlíne,
–	so zreteľom na svoje predchádzajúce uznesenia o Kazachstane, Kirgizsku, Tadžikistane, Turkménsku a Uzbekistane,
–	so zreteľom na akčný plán EÚ pre rodovú rovnosť III na roky 2021 – 2025,
–	so zreteľom na svoje uznesenie z 23. októbra 2020 o rodovej rovnosti v zahraničnej a bezpečnostnej politike EÚ[footnoteRef:5], [5:  	Ú. v. EÚ C 404, 6.10.2021, s. 202.] 

–	so zreteľom na článok 54 rokovacieho poriadku,
–	so zreteľom na správu Výboru pre zahraničné veci (A9-0407/2023),
A.	keďže od prijatia stratégie EÚ pre Strednú Áziu v roku 2019 bol región ovplyvňovaný významnými vonkajšími faktormi, ako je nezákonná útočná vojna Ruska proti Ukrajine, prevzatie moci Talibanom v Afganistane a čoraz asertívnejšou zahraničnou politikou Číny, a trpel aj vnútornou nestabilitou, najmä násilnými nepokojmi v Kazachstane v januári 2022, násilnými represiami po protestoch v tadžickej autonómnej oblasti Horný Badachšán v novembri 2021 a máji 2022 a v uzbeckej Karakalpakstanskej republike v júli 2022 a opakovanými zrážkami na kirgizsko-tadžickej hranici;
B.	keďže Stredná Ázia je región strategického záujmu EÚ z hľadiska bezpečnosti, prepojenosti, ako aj energetickej diverzifikácie a diverzifikácie zdrojov, riešenia konfliktov a ochrany multilaterálneho medzinárodného poriadku založeného na pravidlách, ktorý spochybnil ruský útok na naše hodnoty, zhoršovanie celosvetovej potravinovej krízy, agresia a brutalita, šírenie dezinformácií, vojensky využiteľná korupcia a zasahovanie do volieb;
C.	keďže žiadny zo stredoázijských štátov nepodporuje ruskú inváziu na Ukrajinu a neuznáva ukrajinské regióny anektované Ruskom ako súčasť Ruskej federácie;
D.	keďže 28. marca 2023 osobitný vyslanec EÚ pre sankcie vyzval krajiny v regióne, aby nepomáhali pokusom Moskvy vyhnúť sa sankciám uvaleným na Rusko za jeho agresiu voči Ukrajine;
E.	keďže ruskí predstavitelia a propagandisti naďalej používajú agresívnu rétoriku proti niektorým stredoázijským štátom, najmä proti Kazachstanu, a spochybňujú jeho územnú celistvosť a národnú identitu;
F.	keďže okolnosti, ako je izolácia Ruska v dôsledku jeho útočnej vojny proti Ukrajine, posilňovanie obchodných trás cez Strednú Áziu obchádzajúcich Rusko, plánované rozšírenie EÚ vo východnej Európe a rastúci vplyv Číny v regióne si vyžadujú úplné prehodnotenie stratégie EÚ pre Strednú Áziu a aktívnejšiu prítomnosť demokratickej EÚ v regióne ako alternatívy zavedených autokratických aktérov;
G.	keďže je potrebné zaistiť prepojenie medzi Európou a Áziou, ktoré umožní vyhnúť sa ruskému územiu; keďže EÚ má veľký záujem na zavedení účinných obchodných a energetických koridorov medzi Európou a Áziou, ako sa ukázalo na konferencii o prepojení medzi EÚ a Strednou Áziou, ktorá sa konala 18. novembra 2022 v Samarkande;
H.	keďže všetkých päť stredoázijských štátov ratifikovalo Parížsku dohodu; keďže sú obzvlášť zraniteľné voči dôsledkom zmeny klímy; keďže zlé hospodárenie s vodou a znečistenie veľkých riek na zavlažovanie bavlníkových polí viedli k neefektívnemu využívaniu vodných zdrojov v regióne; keďže ľadovce v Strednej Ázii sa naďalej rýchlo zmenšujú, čo zhoršuje jednu z najzávažnejších vodných kríz na Zemi a vystavuje zraniteľné obyvateľstvo tejto oblasti katastrofálnym zdravotným, ekologickým a sociálnym problémom; keďže časté konflikty súvisiace s vodou a politická nestabilita obmedzujú jednotné plánovanie a efektívne rozdeľovanie vody z cezhraničných riek; keďže geopolitické zmeny v širšom regióne predstavujú príležitosti na zmysluplnejšiu regionálnu spoluprácu; keďže takáto regionálna spolupráca sa ukázala ako účinná v kontexte diplomacie v oblasti vody a riešenia pohraničných sporov a bude ešte dôležitejšia pre riešenie rastúcich cezhraničných hrozieb, ktoré predstavuje zmena klímy; keďže takáto regionálna spolupráca sa v kontexte diplomacie v oblasti vody a riešenia pohraničných sporov ukázala ako účinná a bude ešte dôležitejšia pre riešenie rastúcich cezhraničných hrozieb, ktoré predstavuje zmena klímy; 
I.	keďže posilnené dohody o partnerstve a spolupráci (PDPS) sú dohody novej generácie, ktoré predstavujú základný kameň spolupráce EÚ so Strednou Áziou; keďže Kazachstan bol prvým stredoázijským štátom, ktorý podpísal PDPS v roku 2015, ktorá vstúpila do platnosti 1. marca 2020 po tom, čo ju ratifikovali všetky členské štáty, a mala by sa pravidelne preskúmavať; keďže rokovania o dohode o partnerstve a spolupráci medzi EÚ a Kirgizskom boli ukončené 6. júla 2019, ale dohoda stále nebola podpísaná z dôvodu právneho sporu medzi Radou a Komisiou; keďže rokovania o PDPS medzi EÚ a Uzbekistanom boli ukončené 6. júla 2022; keďže začiatkom roka 2023 začali EÚ a Tadžikistan rokovania o PDPS; keďže v roku 1998 bola podpísaná dohoda o partnerstve a spolupráci (DPS) s Turkménskom, ale Parlament nedal súhlas s ratifikáciou dohody, pretože bol hlboko znepokojený krátkodobými kritériami pokroku Turkménska v oblasti ľudských práv a základných slobôd; 
J.	keďže 27. októbra 2022 sa v Astane uskutočnilo prvé stretnutie vedúcich predstaviteľov EÚ a Strednej Ázie, po ktorom nasledovalo druhé stretnutie 2. júna 2023 v Cholpon-Ate; keďže samit vedúcich predstaviteľov je naplánovaný na rok 2024; keďže tieto stretnutia predstavujú ďalšiu inštitucionalizáciu vzťahov medzi EÚ a Strednou Áziou a dopĺňajú prácu existujúcich regionálnych dialógov a platforiem;
K.	keďže 19. septembra 2023 sa v New Yorku konal prvý samit C5 + 1 medzi vedúcimi predstaviteľmi Strednej Ázie a prezidentom Spojených štátov; keďže 29. septembra 2023 sa v Berlíne konal samit C5 + Nemecko;
L.	keďže podľa správy organizácie Freedom House o slobode vo svete za rok 2023 má všetkých päť stredoázijských štátov nízke a klesajúce skóre demokracie a sú klasifikované ako autoritárske režimy a ako „neslobodné“; keďže vo svetovom rebríčku slobody tlače za rok 2023 sa zaznamenalo výrazné zhoršenie situácie v oblasti slobody tlače v Strednej Ázii a priemerné skóre pre Strednú Áziu v indexe vnímania korupcie za rok 2022 bolo výrazne pod globálnym priemerom; keďže organizácia Reportéri bez hraníc uvádza početné prípady, keď stredoázijské orgány vyvíjali tlak na svoje médiá, aby „neutrálne“ informovali o ruskej invázii na Ukrajinu, či ju úplne ignorovali; 
M.	keďže Výbor Európskeho parlamentu pre zahraničné veci navštívil 21. – 25. februára 2022 Tadžikistan a Uzbekistan a Kazachstan a Kirgizsko 21. – 25. augusta 2023; keďže jeho delegácia pri Parlamentných výboroch pre spoluprácu EÚ – Kazachstan, EÚ – Kirgizsko, EÚ – Kirgizsko a EÚ – Tadžikistan a pre vzťahy s Turkménskom a Mongolskom udržiava pravidelné medziparlamentné vzťahy s krajinami Strednej Ázie;
N.	keďže v Strednej Ázii existujú vážne obavy z radikalizácie, rastúceho extrémizmu a teroristickej hrozby, pričom do regiónu sa vracia veľmi vysoký počet bývalých bojovníkov ISIS a bezpečnostná situácia v Afganistane je zúfalá;
O.	keďže ženy a dievčatá v Strednej Ázii sú aj naďalej vysoko zraniteľné voči zneužívaniu, najmä vzhľadom na vysokú mieru akceptovania násilia páchaného na ženách a nízke povedomie o rodových stereotypoch;
P.	keďže detské sobáše sú stále v Strednej Ázii bežné, najmä v Kirgizsku a Tadžikistane, kde sa každé ôsme dievča vydá pred dosiahnutím 18 rokov;
Spolupráca EÚ so Strednou Áziou
1.	zdôrazňuje, že EÚ a Stredná Ázia čelia hlbokým globálnym a regionálnym geopolitickým zmenám a výzvam, čo im poskytuje významný impulz na to, aby sa usilovali o dlhodobú, štruktúrovanú a vzájomne prospešnú spoluprácu v záležitostiach spoločného záujmu; dôrazne nabáda EÚ, aby zintenzívnila svoju spoluprácu so Strednou Áziou vzhľadom na geostrategický význam tohto regiónu a aby podporovala strategické partnerstvo s týmito krajinami rozšírením spolupráce na politickej a hospodárskej úrovni; víta intenzívnejšie kontakty na vysokej úrovni medzi EÚ a Strednou Áziou, najmä stretnutia hláv štátov Strednej Ázie s predsedom Európskej rady, a prácu osobitnej zástupkyne EÚ pre Strednú Áziu; žiada, aby sa v nadväznosti na všetky tieto stretnutia a vyhlásenia na vysokej úrovni prijali konkrétne opatrenia; v tejto súvislosti víta skutočnosť, že prvý samit EÚ – Stredná Ázia je naplánovaný na rok 2024, ako aj schválenie spoločného plánu na prehĺbenie vzťahov medzi EÚ a Strednou Áziou, ktorý slúži ako strategický plán na dosiahnutie pokroku v dialógu a spolupráci v konkrétnych oblastiach vrátane budovania kultúrnej, sociálnej a hospodárskej odolnosti; nabáda EÚ, aby naďalej podporovala politické a hospodárske reformy, ktoré posilňujú právny štát, demokraciu, dobrú správu vecí verejných a dodržiavanie ľudských práv; konštatuje, že Parlament je pripravený podporovať parlamentnú spoluprácu so Strednou Áziou;
2.	konštatuje, že útočná vojna Ruska proti Ukrajine a jeho stále nacionalistickejšie naratívy oslabili postavenie Ruska v regióne a podnietila Strednú Áziu k spolupráci s inými aktérmi, pričom títo aktéri zintenzívnili svoju spoluprácu so Strednou Áziou; berie tiež na vedomie, že Čína sa v tomto regióne tiež angažuje; zdôrazňuje, že EÚ má teraz príležitosť rozšíriť svoje väzby so Strednou Áziou a zohrávať v tomto regióne významnejšiu úlohu; zdôrazňuje, že EÚ by mala využiť túto príležitosť na podporu vzájomne prospešnej spolupráce a ponúknuť Strednej Ázii partnerstvo, ktoré sa môže stať osobitnou cestou v širšej stratégii EÚ k východným partnerom; domnieva sa, že posilnenie tejto spolupráce by tiež prispelo ako protiváha k vplyvu Ruska v tomto regióne; 
3.	zdôrazňuje význam transatlantickej spolupráce o Strednej Ázii a vyzýva EÚ, aby prevzala iniciatívu pri práci na spoločnej stratégii pre Strednú Áziu s USA, ktorá by mala zahŕňať spoluprácu v oblasti podpory demokracie, investícií a obchodu, hospodárstva a regionálnej bezpečnosti;
4.	opakuje záväzok EÚ spolupracovať s krajinami Strednej Ázie pri budovaní mieru, stabilnej bezpečnosti, prosperity a udržateľného rozvoja, a to v plnom súlade s medzinárodným právom a zásadami rešpektovania nezávislosti, zvrchovanosti a územnej celistvosti všetkých krajín, nepoužitia sily alebo hrozby jej použitia a mierového urovnávania medzinárodných sporov;
5.	odmieta akékoľvek pokusy smerom k akémukoľvek uľahčeniu medzinárodného uznania separatistického subjektu na okupovanom Cypre vrátane jeho údajného prijatia ako pozorovateľa v Organizácii turkických štátov; podnecuje dotknuté stredoázijské štáty, aby účinne dodržiavali zásady zvrchovanosti a územnej celistvosti všetkých štátov a neratifikovali pozmenený štatút Organizácie turkických štátov, ktorým by nadobudlo účinnosť rozhodnutie udeliť štatút pozorovateľa;
6.	uznáva, že útočná vojna Ruska proti Ukrajine a jej dôsledky predstavujú výzvy aj príležitosti pre stredoázijské štáty, ktoré tradične udržiavajú úzke vzťahy s Ruskom; zdôrazňuje záujem EÚ na posilnení hospodárskych vzťahov a zintenzívnení politických väzieb s krajinami Strednej Ázie, čiastočne s cieľom minimalizovať obchádzanie sankcií voči Rusku a Bielorusku; zdôrazňuje význam pokračujúcej úzkej spolupráce na sankciách a vyzýva orgány stredoázijských štátov, najmä Kazachstanu, Kirgizska a Uzbekistanu, aby úzko spolupracovali s EÚ, najmä s jej vyslancom pre sankcie, aby sa zintenzívnilo úsilie o prevenciu obchádzania sankcií; odsudzuje, že Rusko najíma migrantov a občanov zo Strednej Ázie na boj na Ukrajine a podporuje opatrenia zamerané na zastavenie tejto praxe; berie na vedomí úsilie jednotlivých stredoázijských štátov o zaistenie toho, aby sa ich územia nevyužívali na obchádzanie sankcií EÚ, víta administratívne opatrenia Kazachstanu a jeho politický záväzok na vysokej úrovni v tejto veci; vyzýva EÚ, aby v stratégii pre Strednú Áziu uplatňovala diferencovaný prístup podľa úrovne spolupráce s EÚ na sankčnej politike voči Rusku; berie na vedomie úlohu, ktorú zohrávajú samé členské štáty pri zabezpečovaní toho, aby vyvážaný tovar, ktorý pravdepodobne stále smeruje do Ruska cez Strednú Áziu, podliehal príslušným preventívnym kontrolám;
7.	domnieva sa, že je potrebné preskúmať stratégiu EÚ – Stredná Ázia s cieľom aktualizovať ju vzhľadom na geopolitické udalosti, ku ktorým došlo v posledných rokoch; opätovne zdôrazňuje kľúčovú úlohu posilnených dohôd o partnerstve a spolupráci ako rámca pre spoluprácu so štátmi Strednej Ázie; so znepokojením konštatuje, že posilnená dohoda o partnerstve a spolupráci s Kirgizskom zostáva nepodpísaná, hoci rokovania boli ukončené v roku 2019; vyzýva Radu a Komisiu, aby rýchlo pokročili v prebiehajúcich rokovaniach o posilnenej dohode o partnerstve s Tadžikistanom a aby vyriešili zostávajúce otázky a bezodkladne podpísali posilnené dohody o partnerstve a spolupráci s Kirgizskom a Uzbekistanom, aby Európsky parlament mohol uplatniť svoje výsady v súvislosti s ratifikáciou týchto dohôd; zdôrazňuje, že nepodpísanie uvedených dohôd po ukončení rokovaní spochybňuje dôveryhodnosť EÚ ako globálneho aktéra; 
8.	konštatuje, že v posilnených dohodách o partnerstve a spolupráci so štátmi Strednej Ázie, o ktorých sa doteraz rokovalo, sa kladie veľký dôraz na dodržiavanie demokratických zásad, ľudských práv a zásad právneho štátu; zdôrazňuje význam uplatňovania hľadiska ľudských práv, demokratických hodnôt, rodovej rovnosti, slobodných médií a zelenej transformácie v interakciách s vládami Strednej Ázie; 
Regionálna spolupráca
9.	vyzdvihuje veľký potenciál vzájomne prospešnej spolupráce v oblasti udržateľného rozvoja, konektivity, energetiky, kritických surovín a bezpečnosti, pretože Stredná Ázia je kľúčovým regiónom prepojenia medzi východom a západom; v tejto súvislosti pripomína významné geopolitické dôsledky agresívnej vojny Ruska proti Ukrajine, ktoré oživili stredný koridor nielen ako regionálnu hospodársku zónu, ale aj ako alternatívnu a udržateľnú trasu medzi Áziou a Európou, ktorá neprechádza ruským územím; pripomína, že nový Eurázijský suchozemský most prechádza sankcionovaným ruským a bieloruským územím; zdôrazňuje význam podpory regionálnej integrácie pozdĺž stredného koridoru a konštatuje, že na prilákanie veľmi potrebného financovania projektov infraštruktúry v rámci stratégie Global Gateway treba odstrániť prekážky, ktoré v štúdii identifikovala Európska banka pre obnovu a rozvoj; vyzýva Komisiu, aby preskúmala možnosť Európskej investičnej banky podporiť investície do rozvoja infraštruktúry v stredoázijských štátoch, najmä v strednom koridore;
10.	domnieva sa, že politika EÚ voči Strednej Ázii v oblasti energetiky, prepojenosti a diverzifikácie zdrojov by mala byť inšpirovaná Európskou zelenou dohodou a založená na vzájomne prospešných strategických partnerstvách zohľadňujúcich osobitnosti všetkých jednotlivých štátov Strednej Ázie, čím sa zabezpečí ich prístup k moderným technológiám a kvalitným pracovným miestam a zároveň sa zaručí bezpečný a konkurencieschopný prístup EÚ k surovinám a energii; v tejto súvislosti vyjadruje znepokojenie nad vznikom závislosti od Ruska v dôsledku podpísania dohody o zemnom plyne medzi Gazpromom a Uzbekistanom cez Kazachstan; 
11.	uznáva kľúčovú úlohu EÚ pri financovaní sektorových reforiem v Strednej Ázii, zlepšovaní jej energetickej účinnosti a znižovaní emisií skleníkových plynov; víta začatie projektu udržateľnej energetickej konektivity v Strednej Ázii (SECCA) v roku 2022 a so záujmom očakáva jeho pozitívny vplyv na posilnenie vnútroštátnych politík prechodu na udržateľný energetický systém a zvýšenie investícií, kapacity a informovanosti v oblasti energie z obnoviteľných zdrojov a energetickej efektívnosti v regióne; 
12.	zdôrazňuje význam pozitívneho investičného prostredia pre hospodársky rozvoj Strednej Ázie a obchodu a spolupráce medzi EÚ a Strednou Áziou; zdôrazňuje, že pozitívne investičné prostredie vedúce k vytvoreniu kvalitných pracovných miest s primeranými mzdami a dôstojnými pracovnými podmienkami závisí od stabilných demokratických inštitúcií, dodržiavania ľudských práv a zásad právneho štátu, ako aj od schopnosti podnikov a občianskej spoločnosti uplatňovať náležitú starostlivosť; 
13.	berie na vedomie, že stredoázijské štáty s výnimkou Tadžikistanu dlhodobo udržiavajú vzťahy s Afganistanom a ich postoj k Talibanu, ktorý sa vyvíja pragmaticky od nástupu k moci v roku 2021, pričom ho však neuznávajú; zdôrazňuje, že krajiny v tomto regióne, najmä Pakistan a Čína, ale aj štáty Strednej Ázie zohrávajú kľúčovú úlohu pri zabezpečovaní stability v Afganistane prostredníctvom poskytovania humanitárnej pomoci, elektriny, obchodných príležitostí a spoločných projektov v oblasti konektivity; nabáda osobitného vyslanca EÚ pre Afganistan, aby pokračoval v úzkej spolupráci s partnermi v stredoázijských štátoch v rámci dialógu medzi EÚ a Strednou Áziou o Afganistane; uznáva, že Stredná Ázia je kľúčovou oblasťou na zabránenie šíreniu náboženského extrémizmu, terorizmu a sietí obchodovania s drogami a čelí zvýšenému migračnému tlaku v dôsledku prebiehajúcej humanitárnej krízy v Afganistane; opätovne vyjadruje rozhorčenie nad tým, že Taliban zaobchádza so ženami horšie ako s občanmi druhej kategórie, a vyzýva ESVČ a osobitného vyslanca EÚ pre Afganistan, aby spolupracovali s Turkménskom, Uzbekistanom a Tadžikistanom pri poskytovaní pomoci ženám, ktoré sa snažia utiecť z Afganistanu;
14.	vyzdvihuje úlohu EÚ ako dôležitého darcu pomoci pre tento región; zdôrazňuje, že je dôležité postupovať jednotne ako Tím Európa, pretože to umožňuje vytvárať synergie a maximalizovať vplyv prijatých opatrení a poukazuje na výhody mnohostrannej spolupráce a pretože to spája najlepšie nástroje a partnerov, ako sú organizácie občianskej spoločnosti, obhajcovia ľudských práv, nezávislé médiá a odborníci, verejný a súkromný sektor, s cieľom dosiahnuť zamýšľaný vplyv; zdôrazňuje potrebu zabezpečiť viditeľnosť pomoci a investícií EÚ a vyzýva na prepojenie pomoci a rozpočtovej podpory EÚ stredoázijským štátom s konkrétnymi kritériami pokroku v oblasti demokratických reforiem, ochrany ľudských práv, právneho štátu a udržateľného rozvoja; zdôrazňuje význam koordinovanej spolupráce s ostatnými partnermi a medzinárodnými organizáciami s cieľom umožniť súčinnosť a zabrániť duplicite;
15.	konštatuje, že zmena klímy, rastúca populácia a hospodárske potreby zvyšujú tlak na vodné zdroje v Strednej Ázii; zdôrazňuje potrebu užšej regionálnej spolupráce v tejto otázke medzi krajinami na hornom a dolnom toku s cieľom zabrániť konfliktom v súvislosti s distribúciou a využívaním vodných zdrojov; víta regionálne platformy, ako je Medzinárodný fond na záchranu Aralského mora, ktoré podporujú dialóg a spoluprácu medzi stredoázijskými štátmi; pripomína, že EÚ a Stredná Ázia nadviazali dialóg o životnom prostredí s cieľom podporiť stabilizáciu Aralského mora a lepšie riadenie vodných zdrojov; vyzýva na vykonávanie Parížskej dohody o zmene klímy a je pripravený poskytnúť odborné znalosti a spoluprácu na dosiahnutie tohto cieľa;
16.	zdôrazňuje, že riešenie konfliktov vrátane tých, ktoré sa týkajú distribúcie vody, v súlade s medzinárodným právom a dobrými susedskými vzťahmi, a vyhýbanie sa za každú cenu použitiu alebo hrozbe sily má zásadný význam pre dosiahnutie dlhodobej regionálnej stability, ako aj cieľov udržateľného rozvoja; zdôrazňuje význam vymedzenia a ohraničenia sporných pohraničných oblastí medzi Tadžikistanom a Kirgizskom s cieľom zabrániť ďalším vojenským konfliktom medzi oboma krajinami a víta kroky, ktoré v tejto súvislosti prijali obe strany; opakuje ponuku EÚ podporovať mierové urovnanie konfliktu prostredníctvom technickej pomoci a opatrení na budovanie dôvery; víta vyriešenie otázky vymedzenia hraníc medzi Kirgizskom a Uzbekistanom v januári 2023; opakuje, že EÚ sa zaviazala k nešíreniu zbraní hromadného ničenia v tejto oblasti;
Demokracia a ľudské práva 
17.	trvá na tom, že dodržiavanie ľudských práv a medzinárodných záväzkov je dôležité pre vzťahy EÚ so Strednou Áziou; naliehavo žiada stredoázijské štáty, aby dodržiavali svoje záväzky v oblasti demokracie a ľudských práv, pričom poznamenáva, že je to aj v súlade s dohodami o partnerstve a spolupráci a so všeobecným systémom preferencií plus (VSP+); zdôrazňuje, že je dôležité viesť pravidelné dialógy o ľudských právach so stredoázijskými štátmi, pretože sú nástrojom na podporu dodržiavania ľudských práv, základných slobôd a politického pluralizmu a fórom na riešenie problematických otázok; vyzýva delegácie EÚ a zastúpenia členských štátov v Strednej Ázii, aby naďalej zohrávali aktívnu úlohu pri monitorovaní situácie na mieste, spolupracovali s obhajcami ľudských práv a reagovali na porušovanie ľudských práv a politicky motivované prenasledovanie, a to aj účasťou na súdnych procesoch a návštevami politických väzňov; nabáda na spoluprácu so zmluvnými orgánmi OSN a osobitnými postupmi, ako aj na multilaterálnych fórach pre ľudské práva, ako je Rada OSN pre ľudské práva;
18.	vyjadruje znepokojenie nad nedostatočnou zodpovednosťou za závažné porušovanie ľudských práv vo veľkom rozsahu, a to aj vtedy, keď orgány využívajú prísne opatrenia na ukončenie masových protestov a následných nepokojov počas takzvaných januárových udalostí v Kazachstane, ako aj v autonómnej oblasti Horný Badachšán v Tadžikistane a v Karakalpakstane v Uzbekistane; vyzýva orgány vo všetkých piatich štátoch Strednej Ázie, aby prijali účinné opatrenia na začatie nezávislého a dôkladného vyšetrovania všetkých obvinení z mučenia a zlého zaobchádzania a iného závažného porušovania ľudských práv, a aby predchádzali využívaniu nadmernej sily policajnými a bezpečnostnými zložkami; vyzýva vlády štátov Strednej Ázie, aby uskutočnili reformy súdnictva s cieľom zabezpečiť väčšiu nezávislosť a transparentnosť;
19.	zdôrazňuje zásadné demokratické nedostatky v Strednej Ázii, pokiaľ ide o demokratickú správu vecí verejných, právny štát a ochranu ľudských práv, ktoré stále pretrvávajú a vo viacerých ohľadoch sa zhoršili; zdôrazňuje, že sú potrebné transparentnejšie, otvorenejšie a spravodlivejšie volebné procesy pre všetkých politických aktérov; zdôrazňuje dôležitú úlohu, ktorú môže zohrávať občianska spoločnosť pri podpore a presadzovaní demokratických reforiem, dobrej správy a ochrany ľudských práv v Strednej Ázii; vyjadruje poľutovanie nad reštriktívnym prístupom pri legislatívnych iniciatívach týkajúcich sa mimovládnych organizácií a médií, ktoré obmedzujú priestor pre činnosti občianskej spoločnosti; vyzýva štáty Strednej Ázie, aby podnikli zmysluplné kroky na riešenie týchto nedostatkov, uplatňovali príslušné dohovory Medzinárodnej organizácie práce a zabezpečili dodržiavanie svojich medzinárodných záväzkov, pokiaľ ide o demokratickú správu vecí verejných a ochranu ľudských práv, pričom poznamenáva, že sa k tomu zaviazali v rámci DPS s EÚ, PDPS a v VSP+; konštatuje, že stredoázijské štáty majú mladé a dynamické obyvateľstvo, ktoré by malo dostať príležitosť na zmysluplné zapojenie do formovania budúcnosti svojej krajiny; víta činnosti fóra občianskej spoločnosti EÚ – Stredná Ázia a vyzýva EÚ, aby posilnila svoju podporu občianskej spoločnosti;
20.	konštatuje, že treba zvýšiť odolnosť Strednej Ázie proti dezinformáciám podporou nezávislých médií a obsahu v miestnych jazykoch, zvyšovaním mediálnej gramotnosti a organizovaním cielených kurzov pre miestnych novinárov; zdôrazňuje potrebu posilniť nezávislosť a pluralitu a slobodu médií a slobodu prejavu v Strednej Ázii v súlade s najvyššími demokratickými normami; požaduje väčšiu transparentnosť vlastníctva médií a financovania s cieľom posilniť nezávislosť a pluralitu médií; vyjadruje poľutovanie nad tým, že stredoázijské orgány využili boj proti dezinformáciám na obmedzenie legitímneho uplatňovania slobody prejavu, a to aj tým, že obviňujú osoby poukazujúce na korupciu, nespravodlivosť a zneužívanie zo strany vlády z údajného šírenia „falošných“ informácií, podnecovania k „nesúhlasu“ a podpory „extrémizmu“; vyjadruje znepokojenie nad rastúcim počtom zatknutých novinárov a blogerov a nad hrozbami zákazu činnosti nezávislých médií; trvá na tom, že treba zabezpečiť dodržiavanie práv novinárov, nezávislých blogerov a obhajcov ľudských práv a občianskych a environmentálnych aktivistov, zaručiť ich ochranu pred obťažovaním, nátlakom a hrozbami a vyšetriť všetky útoky proti nim, ako aj okamžite a bezpodmienečne prepustiť všetky nespravodlivo zadržiavané a väznené osoby; odsudzuje počet nedávnych vládnych iniciatív s cieľom ukončiť činnosť nezávislých mediálnych služieb a zablokovať prístup na ich stránky v Tadžikistane a Kirgizsku, ako aj návrh zákona o médiách, o ktorom sa v súčasnosti uvažuje v Kirgizsku a Kazachstane, čo môže zvýšiť štátnu kontrolu nad mediálnymi činnosťami;
21.	vyzýva orgány štátov Strednej Ázie, aby prepustili všetkých politických väzňov; osobitne vyzýva orgány Kazachstanu, aby prepustili tieto osoby: Aigerim Tleužan, Marat Žilanbajev, Bekižan Mendygazijev, Timur Danebajev, Kairat Klyšev; vyzýva orgány Kirgizka, aby prepustili tieto osoby: Azimbek Beknazarov, Aibek Buzurmankulov, Aidanbek Akmatov, Temir Machmudov, Marat Bajazov; vyzýva orgány Uzbekistanu, aby prepustili tieto osoby: Dauletmurat Tažimuratov, Allabai Tokymbetov, Nurlan Naijpov, Amirbek Adilbekov; vyzýva orgány Tadžikistanu, aby prepustili tieto osoby: Faromuz Irgašov, Ulfatchonim Mamadshojeva, Chursand Mamadshojev, Chušruz Djumaev; vyzýva orgány Turkménska, aby prepustili tieto osoby: Omruzak Omarkuljev, Murat Dušemov, Murat Ovezov, Mansur Mingelov, Nurgeldy Chalykov;
22.	vyjadruje znepokojenie nad tým, že hoci je rodová rovnosť údajne chránená zákonom vo všetkých krajinách, rodovo motivované násilie, domáce násilie, manželstvá detí, diskriminácia a obťažovanie etnických a náboženských menšín a LGBTIQ osôb sú v Strednej Ázii stále rozšírené; naliehavo vyzýva vlády Strednej Ázie, aby zabránili tomuto porušovaniu ľudských práv prostredníctvom vhodných zákonov a opatrení vrátane zvyšovania informovanosti a kvalifikácie verejných úradníkov, najmä príslušníkov polície, posilnenia schopnosti organizácií občianskej spoločnosti obhajovať legislatívne zmeny, zlepšenia podporných služieb v prvej línii pre osoby, ktoré prežili, a zvyšovania informovanosti s cieľom bojovať proti existujúcim stereotypom a presadzovať rovnosť v spoločnosti; vyjadruje znepokojenie nad tým, že kriminalizácia LGBTIQ osôb je naďalej pretrváva, vo väčšine krajín chýbajú základné antidiskriminačné právne predpisy, proti lesbám sa používa nápravné znásilnenie a chýbajú bezpečné priestory na stretnutia LGBTIQ osôb, pričom prebiehajú razie v baroch a spoločenských priestoroch a rozrastá sa policajná brutalita; zdôrazňuje, že každá stratégia EÚ pre Strednú Áziu musí byť v súlade s akčným plánom EÚ pre rodovú rovnosť III;
23.	opätovne vyjadruje znepokojenie nad rastúcou korupciou a kleptokraciou v Strednej Ázii, ktorá narúša dôveru vo vládu, podnecuje nerovnosť, pripravuje občanov o verejné služby a spomaľuje hospodársky rast; vyzýva vlády Strednej Ázie, aby nielen využívali rozšírenú protikorupčnú rétoriky, ale aby aj prijali konkrétne opatrenia a konečne sa zaviazali bojovať proti korupcii a kleptokracii a prijať národné stratégie zamerané na integrovaný prístup k prevencii a potláčaniu korupcie ako aj zvýšiť transparentnosť a prístup k informáciám a obmedziť súkromný vplyv;
24.	zdôrazňuje, že EÚ by mala využiť svoj pozitívny obraz v Strednej Ázii a viac sa angažovať v kultúrnej a verejnej diplomacii; zasadzuje sa za posilnenie vzťahov a zvýšenie príležitostí na spoluprácu medzi európskymi a stredoázijskými inštitúciami, ako aj za podporu medziľudských kontaktov a mobility, poskytovanie príležitostí v oblasti vzdelávania a vedy, ako napríklad výmeny na akademickej úrovni prostredníctvom programov Erasmus+ a Horizont 2020 a zvyšovanie udržateľného cestovného ruchu;
25.	berie na vedomie ochotu štátov Strednej Ázie začať dialóg s EÚ o liberalizácii vízového režimu a vyzýva Komisiu, aby zintenzívnila konzultácie o vypracovaní cielených a komplexných reformných plánov pre štáty Strednej Ázie s cieľom pripraviť pôdu pre dohody o zjednodušení vízového režimu a readmisii;
Dvojstranná spolupráca
26.	konštatuje, že Kazachstan je prvým štátom Strednej Ázie, ktorý ratifikoval posilnenú dohodu o partnerstve a spolupráci, ktorá poskytuje pevný základ pre rozšírenie spolupráce v kľúčových oblastiach spoločného záujmu, ako sú prepojenosť, energetická efektívnosť, ekologické hospodárstvo a digitalizácia; víta podpísanie Memoranda o porozumení medzi Kazašskou republikou a EÚ o strategickom partnerstve v oblasti udržateľných surovín, batérií a hodnotových reťazcov vodíka z obnoviteľných zdrojov; vyzýva kazašské orgány, aby pokračovali vo vykonávaní politických a hospodárskych reforiem, ktoré by mali posilniť demokraciu, právny štát a dobrú správu; zdôrazňuje, že vykonávanie vízie „spravodlivého Kazachstanu“ musí zaručiť dodržiavanie ľudských práv a slobôd prejavu, združovania a zhromažďovania a zlepšenie volebného rámca v súlade s odporúčaniami Úradu OBSE pre demokratické inštitúcie a ľudské práva; vyzýva kazašské orgány, aby ukončili vyšetrovanie udalostí z januára 2022, zverejnili svoje zistenia a zabezpečili spravodlivosť pre obete mučenia; berie na vedomie potenciálne prínosy intenzívnejších medziľudských výmen s Kazachstanom prostredníctvom dohody o zjednodušení vízového režimu, o ktorej sa začalo konzultovať v máji 2023;
27.	zdôrazňuje, že nadchádzajúce podpisovanie dohody o partnerstve a spolupráci a prebiehajúce vykonávanie systému VSP+ kladú ďalší dôraz na potrebu zabezpečiť dodržiavanie ľudských práv a základných slobôd v Kirgizsku v súlade s jeho medzinárodnými záväzkami; so znepokojením berie na vedomie zhoršenie demokratických noriem a ľudských práv v posledných rokoch, pričom Kirgizsko sa považovalo za najdemokratickejšiu krajinu v regióne s dynamickou občianskou spoločnosťou a slobodnými médiami; vyjadruje znepokojenie nad prenasledovaním politickej opozície, okrem iného zástupcov strany Sociálni demokrati, a negatívnym vplyvom legislatívnych iniciatív zameraných na činnosti nezávislých médií a občianskej spoločnosti, najmä zákona o „falošných informáciách“ a návrhov zákonov o „zahraničných zástupcoch“, „masových médiách“ a „ochrane detí pred škodlivými informáciami“, a nad rastúcim počtom súdnych konaní proti obhajcom ľudských práv, pracovníkom médií a novinárom, ako aj médiám; vyzýva EÚ, aby aj naďalej podporovala občiansku spoločnosť a nezávislé médiá;
28.	konštatuje, že začatie rokovaní o dohode o partnerstve a spolupráci s Tadžikistanom je príležitosťou na rozšírenie rozsahu bilaterálnej spolupráce a výmen; zdôrazňuje, že je potrebné pokračovať v úzkej spolupráci v bezpečnostných otázkach, keďže Afganistan je naďalej zdrojom nestability a bezpečnostných obáv v dôsledku tvrdej vlády Talibanu a prebiehajúcej humanitárnej krízy v krajine; opakuje, že legitímny boj proti terorizmu a násilnému extrémizmu by sa nemal používať ako zámienka na potlačenie opozičnej činnosti, oslabovanie slobody prejavu alebo obmedzenie nezávislosti súdnictva; víta záujem Tadžikistanu o pripojenie sa k systému VSP+, ktorý môže podporiť udržateľný hospodársky rast a posilniť obchod, a vyžaduje účinné vykonávanie medzinárodných noriem v oblasti ľudských a pracovných práv; vyzýva Tadžikistan, aby zlepšil ochranu ľudských práv a základných slobôd, najmä slobody prejavu, a aby zastavil zastrašovanie a prenasledovanie pracovníkov médií, obhajcov ľudských práv, nezávislých právnikov a občianskej spoločnosti, ako aj represie voči pamírskej menšine v Hornom Badachšáne;
29.	konštatuje, že Turkménsko zostáva jedinou stredoázijskou krajinou bez DPS s EÚ, čo obmedzuje priestor na bilaterálne vzťahy; zdôrazňuje, že Turkménsko musí preukázať zlepšenie svojej zúfalej situácie v oblasti demokracie a ľudských práv, aby mohol Európsky parlament prehodnotiť svoju pozíciu a ratifikoval DPS; naliehavo vyzýva vládu Turkménska, aby dekriminalizovala konsenzuálne sexuálne vzťahy medzi mužmi; konštatuje, že by malo byť v záujme Turkménska otvoriť sa, aby nebol krajinou, ktorá je v regióne na okraji a má len obmedzené možnosti spolupráce; uznáva potenciál vzájomne prospešnej spolupráce v oblastiach, ako sú energetika, prepojenosť a obchod a víta záujem Turkménska dodávať plyn do Európy prostredníctvom výstavby transkaspického plynovodu;
30.	berie na vedomie ohlásené reformy v Uzbekistane zamerané na dosiahnutie skutočnej zmeny v krajine, pokiaľ ide o sociálno-ekonomický rozvoj, efektívnu správu, nezávislejší súdny systém a dodržiavanie ľudských práv a základných slobôd; zdôrazňuje, že ústavná reforma je príležitosťou na posilnenie právneho štátu a poskytnutie pevného právneho základu na reformy; opakuje však svoje hlboké znepokojenie nad zlými výsledkami Uzbekistanu v oblasti demokracie, slobody médií, ľudských práv a právneho štátu vrátane brutálneho zásahu proti protestu v Karakalpakstane a obmedzovania slobody združovania pre mimovládne organizácie a politické strany, a nad prenasledovaním novinárov, nezávislých blogerov, tvorcov obsahu a obhajcov ľudských práv; pripomína orgánom, že je dôležité dodržiavať slobodu prejavu, a to tak online, ako aj offline, slobodu zhromažďovania, slobodu združovania a nezávislosť médií; víta niektoré pozoruhodné zlepšenia v oblasti práv žien v Uzbekistane; naliehavo vyzýva vládu Uzbekistanu, aby dekriminalizovala konsenzuálne sexuálne vzťahy medzi mužmi; víta ukončenie rokovaní o dohode o partnerstve a spolupráci medzi EÚ a Uzbekistanom a opakuje svoju výzvu na urýchlené dokončenie právnych a technických postupov potrebných na podpísanie dohody o partnerstve a spolupráci; víta vedúcu úlohu Uzbekistanu pri podpore regionálnej spolupráce v rôznych oblastiach vrátane prepojenosti a využívania vodných zdrojov; 
°
°	°
31.	poveruje svoju predsedníčku, aby postúpila toto uznesenie Rade, Komisii a podpredsedovi Komisie/vysokému predstaviteľovi Únie pre zahraničné veci a bezpečnostnú politiku a prezidentom, vládam a parlamentom Kazachstanu, Kirgizska, Tadžikistanu, Turkménska a Uzbekistanu.

